ועדת הפנים והגנת הסביבה, כנסת 19, פרוטוקול מספר 119, 2013-11-11 12:00

מירי רגב: חברים, אני רוצה לפתוח באופן פורמאלי את ישיבת ועדת הפנים והגנת הסביבה בסוגיית חילול הקברים בזריקת אבנים בבית עלמין הר הזיתים.

מירי רגב: זו לא פעם הראשונה שהכנסת דנה בסוגיה הזו, פעם ראשונה שוועדת הפנים בראשותי דנה פה בסוגיה של הר-הזיתים שהוא בית העלמין העתיק בעולם היהודי, וגם מפורסמים קבורים בבית העלמין הזה.

מירי רגב: לצערי, נוצר מצב שבו מחללים את הקברים באופן קבוע.

מירי רגב: יש יותר מדי גורמים שמתעסקים עם הר הזיתים, אבל אנחנו לא רואים שיש בעל בית שיכול לתת מענה פשוט וברור כיצד לשמור על המקום הזה כבית עלמין, כבית קברות יהודי עתיק שנכון שישמרו על הקברים מבלי שיחללו אותם.

מירי רגב: הדיון כאן היום הוא ביוזמת שני גורמים עיקריים: האחד הוא חבר הכנסת מיכאלי מש"ס שביקש את הדיון הזה.

מירי רגב: אם אני לא טועה, הצטרף אליו גם חבר הכנסת מוזס.

מירי רגב: השני הוא מהוועד להגנת הר הזיתים שעושים רבות בפעילות אמיתית בלי לקבל שום תשובה כזו או אחרת כדי באמת לשמר ולהגן על המקום הזה כמקום חשוב לעם היהודי וכמקום שאנחנו רוצים לשמור עליו כמקום שלא יחללו אותו ולא ימשיכו להתעסק במקום הזה כאילו כל אחד יכול לבוא, להיכנס, לשבור את המצבות, להשתמש במצבות, להכניס לשם - - - לא נעים לי להגיד.

מירי רגב: זה אותם דברים שגם קרו לנו בכותל הקטן ואחרי מספר דיונים שעשינו עכשיו פתאום לקחו את הכותל הקטן ויש עכשיו תיקונים ועובדים שם וארכיאולוגיה.

מירי רגב: לא נעים לי להגיד, אבל היו מקרים שראינו שאנשים באו ואת הצרכים שלהם עשו על הכותל הקטן, במקום הקדוש לנו, והתייחסו לכותל המערבי בלבד ולכותל הקטן לא, עד שעשינו לשם מספר סיורים ובאנו עם המשטרה ועם עיריית ירושלים ועם מי שצריך ואמרנו לרב הכותל: תחליט אם הכותל זה רק הכותל המערבי או גם הכותל הקטן, והתחילו, תודה לאל, טיפול שם.

מירי רגב: כך נעשה גם לגבי הר הזיתים.

מירי רגב: גם בעניין הר הבית, אבל על זה לא נתעסק איתכם.

מירי רגב: אנחנו נריב בעניין הר הבית כי אתם מחכים למה שיגידו הרבנים בעניין הזה.

יעקב ליצמן: לא מחכים, הם אמרו כבר.

מירי רגב: אנחנו מחכים למה שהחוק יגיד, מה שהדין יגיד, שכל אחד יוכל להתפלל במקום שהוא רוצה להתפלל בו בלי אפליה בין זה שהוא מוסלמי, יהודי או נוצרי.

מירי רגב: אבל זה דיון אחר שלא נדבר עליו פה.

מירי רגב: אנחנו נתעסק היום עם בית הקברות הר הזיתים.

מירי רגב: כמובן שמשרד השיכון יצטרך להתייחס בנושא הכולל בעניין הזה.

מירי רגב: אני רוצה שמי שיפתח את הדיון, בבקשה, יהיה חבר הכנסת מיכאלי.

מירי רגב: אחריו אברהם לובינסקי, לאחר מכן חבר הכנסת מוזס, ולאחר מכן אורית סטרוק שהיא לא מציעת הדיון אבל היא בכל זאת נרשמה.

מירי רגב: חבר הכנסת מיכאלי, בבקשה.

אברהם מיכאלי: תודה, גברתי היושבת-ראש.

אברהם מיכאלי: את פעם שנייה באמת מכנסת את ועדת הפנים.

אברהם מיכאלי: בפעם הקודמת היה לנו פה דיון רחב.

אברהם מיכאלי: חבר הכנסת צור ישב באותו יום בראשות הוועדה.

אברהם מיכאלי: גברתי לא יכלה באותו יום אבל אני יודע עד כמה זה אכפת לך ועד כמה הדבר הזה נוגע לליבך.

אברהם מיכאלי: למעשה, אנחנו מעלים סוגיה כל כך מבישה מבחינתנו.

אברהם מיכאלי: אנחנו במדינה יהודית שלנו, בירושלים, ולא באיזה מקום רחוק.

אברהם מיכאלי: בירושלים לא מצליחים לשמור על האתר הקדוש הזה שהוא אכן מהווה אתר לכלל יהדות העולם.

אברהם מיכאלי: זה לא בית עלמין מקומי, זה בית עלמין של תושבי ארץ-ישראל ותושבי חוץ-לארץ.

אברהם מיכאלי: לצערנו, התלונות שאנחנו מקבלים משם, ואנחנו מבקרים שם, הן שזה סכנת נפשות להיות שם.

אברהם מיכאלי: אני אומר לך זאת בצורה הכי גלויה, אני היום פוחד להגיע להר הזיתים כי זריקת האבנים שם היא כבר דבר של יום יום.

אברהם מיכאלי: המשטרה לא מטפלת בתלונות.

אברהם מיכאלי: אנשים שמגיעים לשם, ובעיקר תושבי חו"ל שלא יודעים, נקלעו שם לסכנת נפשות כמה פעמים.

אברהם מיכאלי: שמענו על חלק מהמקרים בתקשורת, ולצערנו לא הכול שמענו.

אברהם מיכאלי: אני יודע מקרים שאנשים נוסעים באופן מיוחד לבקר, לאזכרה של ההורים שלהם ושל הסבים והסבתות שלהם, אבל ברגע שהם נוחתים שם הם מגלים שהם נחתו במדינה זרה ואחרת שהם לא העלו על דעתם.

אברהם מיכאלי: הרבה אנשים טובים פועלים לטובת מיגור התופעה הזאת, אבל לצערנו להם אין כוח ולהם אין כלים.

אברהם מיכאלי: יש את התנועה של הרב מילר שהם כבר שנים על שנים.

מירי רגב: אין להם כוח כי בסוף זה הגורמים הסטטוטוריים.

אברהם מיכאלי: הוא היה חבר מועצת העיר של ירושלים והוא יודע גם מה הכוח של הרשות המקומית.

אברהם מיכאלי: לצערנו, בסוף אנחנו ראינו שזה לא פותר.

אברהם מיכאלי: היו פה בפעם הקודמת משרד השיכון.

אברהם מיכאלי: הם באו ונתנו לנו סטטיסטיקות כמה מאבטחים מסתובבים שם באזור וכמה הם פותרים או לא פותרים.

אברהם מיכאלי: לדעתי, זה לא פותר את העניין.

אברהם מיכאלי: גם חקיקה כנראה לא מתקדמת.

אברהם מיכאלי: יושב פה לידי חבר הכנסת לשעבר פרופ' אלדד.

מירי רגב: ראיתי אותו ואתן לו גם לדבר כי הוא אמור לצאת.

אברהם מיכאלי: בזמנו אנחנו תמכנו ביחד בקידום רשות הר הזיתים ואת החוק הזה הממשלה לא איפשרה.

מירי רגב: אנחנו נעלה אותו שוב.

אברהם מיכאלי: החמרת עונשים כאלו או אחרים הממשלה לא איפשרה.

אברהם מיכאלי: צריכים להבין אותם פורעים שמסתובבים שם באזור שאם יתפסו אותם בזריקת אבנים או באזור שמסביב אז הם ייענשו חמורות.

אברהם מיכאלי: לכן, טרחנו לדבר ולדבר ובסוף נגיע לאותה תוצאה שהר הזיתים יהפוך למקום מסוכן לביקורים.

מירי רגב: משטרת ישראל והיא תיכף תתייחס לסוגיית האכיפה.

אברהם מיכאלי: אני לא רוצה כרגע להרחיב על קהילות שלימות שמגיעות לשם בגלל הרבנים החשובים שקבורים שם, אנשים עם היסטוריה.

מירי רגב: ודאי.

מירי רגב: בגין קבור שם, שלא נדבר על הרמב"ן.

אברהם מיכאלי: לפני כמה חודשים היה טקס בחלקה של ראש הממשלה בגין זכרונו לברכה.

אברהם מיכאלי: לידו קבורים כל נרצחי תרפ"ט.

אברהם מיכאלי: היינו קהל גדול שם בטקס וחששנו שמא נצא משם תוך סכנת נפשות.

אברהם מיכאלי: אני מודה לך על זה שאת עוקבת אחרי זה.

אברהם מיכאלי: אולי צריך לקיים גם סיור בשטח, זה מה שביקשתי.

אברהם מיכאלי: כי כמו שאמרת, כנראה שכשאנחנו ככנסת מקיימים בשטח את הנוכחות שלנו אז הדברים משתנים ואז כל הגורמים מתייחסים אלינו אחרת.

אברהם מיכאלי: תודה.

מירי רגב: תודה רבה לך.

מירי רגב: אני מבקשת מאברהם לובינסקי לפתוח את הדיון, ולאחר מכן חבר הכנסת מוזס.

מירי רגב: אברהם לובינסקי, בבקשה.

<אברהם לובינסקי: אני הייתי מעדיף להציג את הדברים באנגלית, אבל לכבוד הכנסת אני מבין שאני חייב לדבר בעברית ולכן אתרגם לעברית.

<אברהם לובינסקי: צהרים טובים, כבוד היושב-ראש מירי רגב וחברי הוועדה.

<אברהם לובינסקי: שמי אייב לובינסקי, אברהם לובינסקי מניו-יורק.

<אברהם לובינסקי: הוריי ניצולי שואה קבורים בהר הזיתים.

<אברהם לובינסקי: לפני שלוש שנים בערך הייתי בן קבוצה של עסקנים בארצות-הברית שהקימו את הוועד למען הר הזיתים שכיום מונה נציגות של רוב הזרמים היהודיים בארצות-הברית, וכן נציגים ממדינות אחרות כולל מדינת ישראל שנציגיה נמצאים כאן היום.

<אברהם לובינסקי: אני מתפקד כיושב-ראש הוועד.

<אברהם לובינסקי: הוועד הוקם אחרי דוח ארוך של מבקר המדינה על ההזנחה וחילול בית הקברות הכי היסטורי וקדוש ליהודים.

<אברהם לובינסקי: יש הרבה לדבר על ההיסטוריה וההתפתחויות האחרונות בהר הזיתים, אבל עליי להתייחס היום אך ורק לנושא אבטחת בהר הזיתים.

<אברהם לובינסקי: במקרה העברתי גם מכתב לוועדה זו על הנושא מוועידת הנשיאים של ארצות-הברית שזה כולל 52 מהארגונים היהודיים הגדולים בארצות-הברית.

<אברהם לובינסקי: בקיצור, המשטרה אינה מייחסת חשיבות מספקת למקום הקדוש לעם היהודי ואתר התיירות הגדול בירושלים אחרי הכותל המערבי.

<אברהם לובינסקי: בניגוד לכוחות הרבים המוקצים לאבטחת הכותל המערבי, בהר הזיתים אין אבטחה מיטבית ומסיבית.

<אברהם לובינסקי: בשעתו קיבל הוועד הבין-לאומי הבטחות מהמשרד של ראש הממשלה ומשרדים אחרים להקצות 24 שוטרים שיאבטחו את הר הזיתים בכל המשמרות בתחנה שהוקמה.

<אברהם לובינסקי: היו אמורים להיות 24 שוטרים ביממה, אולם למרות ההבטחות בפועל במקרה הטוב שוהים שני שוטרים במשמרת שאמורים להשתלט על ההר כולו וסביבתו המסוכנת.

<אברהם לובינסקי: מקורות מוסמכים דיווחו לנו על תחנת משטרה שלמעשה סגורה בלילה ואפילו ביום רוב הזמן נמצא שם בקושי שוטר אחד או שניים.

<אברהם לובינסקי: מדובר במחדל אבטחה חמור והדבר משדר זלזול מצד המשטרה להר שפוקדים אותו אלפים מידי יום והינו מצוי בלב השכונות הערביות.

<אברהם לובינסקי: על אף שמצלמות אבטחה התקינו בהר וגם נושא הניקיון השתפר וזאת תודה למשרד ראש הממשלה והעירייה והרל"י, דווקא המשטרה מצידה מזלזלת ומחפפת בכל הנוגע לאבטחת ההר זאת על אף גילויי האלימות הרבים ופניות רבות מכל העולם.

<אברהם לובינסקי: אירועי האלימות בהר הינם רבים ורבים מהם אף אינם מדווחים.

<אברהם לובינסקי: רק בחודש האחרון - אוקטובר - היו בהר הזיתים 24 אירועי זריקת אבנים כאשר מדובר בבלוקים שמושלכים על מכוניות ועל ראשי האנשים המבקרים בהר.

<אברהם לובינסקי: אין הם מבדילים בין זרמים וחוגים כאשר הניזוקים הינם מחוגי תולדות אהרון ועד לאדם חילוני המגיע לבקר את קברי קרוביו.

<אברהם לובינסקי: לפני חודשיים נערכה ההילולה ל"אורח-החיים הקדוש" אליו זורמים מידי שנה עשרות אלפים.

<אברהם לובינסקי: אלפי משתתפי ההילולה שהגיעו לא אובטחו כראוי, ומתוכם נפגעו בשל זריקות אבנים והיו אף כאלה שנדרשו לטיפול רפואי בבית-החולים.

<אברהם לובינסקי: אם זה קורה בהילולה גדולה ומתוקשרת כל כך, שערו בנפשכם מה קורה בהילולות של צדיקים פחות מתוקשרים שנערכות מידי שבוע בהר.

<אברהם לובינסקי: יהודים מכל העולם נושאים עיניהם על ההר הקדוש הזה ואבטחה מיטבית מצד המשטרה צריכה להיות ברורה ומסיבית על מנת להעניק ביטחון אישי לכל מי שפוקד את ההר.

<אברהם לובינסקי: כיום רבים אינם עולים לקברי קרוביהם בהר הזיתים בשל החשש הביטחוני מאחר והמשטרה איננה משדרת תחושת ביטחון.

<אברהם לובינסקי: יש לנו עדויות, כולל מתיירים, על תגובה משטרתית לעיתים ולפעמים אפילו בזלזול, כמו מר הלפינס מניו-יורק שהגיע לתחנה עם פצועה במכונית וכל השמשות שבורות, ובתחנה לא נלקחו ממנו טביעות אצבעות או דוח, ואפילו ביקשו ממנו לנסוע עם הזכוכיות השבורות והדם במושב המכונית לתחנת המשטרה בשער שכם.

<אברהם לובינסקי: פשוט לא להאמין בשביל כל כוח משטרתי בעולם.

<אברהם לובינסקי: הבעיה היא אינה רק בשטח בית העלמין אלא בדרכי הגישה להר במזרח העיר.

<אברהם לובינסקי: רבים מהאירועים מתרחשים בדרכי הגישה הקרובים להר, בעיקר בכיכר ראס אל עמוד וכביש אל א-טור.

<אברהם לובינסקי: יש בהר תחנת משטרה ואף חפ"ק, הבעיה היא שאין איוש שוטרים מספיק.

<אברהם לובינסקי: הפורעים הערבים מבינים זאת, ולכן אין ירידה משמעותית בכמות האירועים האלימים.

<אברהם לובינסקי: אם הפורעים יבינו שהמשטרה מתייחסת בחומרה רבה לאירועים הדבר ייצור הרתעה.

<אברהם לובינסקי: הנושא כבר נדון בוועדת הפנים לפני מספר חודשים ובסיכום הדיון דרשה יושבת-ראש הוועדה מנציג המשטרה להנפיק דוח מסודר עבור הוועדה על כמות האירועים ועל התוכניות לאבטחה מקיפה להר והגדלת הכוחות בשטח, אולם עד לרגע זה הדבר לא התקדם ויש תחושה שהמשטרה מזלזלת מאוד בנושא.

<אברהם לובינסקי: אנחנו, יהודי ארצות-הברית והעולם, לא נשתוק עד שמשטרת ישראל תמלא את ההבטחה ואחריותה לאבטח יהודים במקום כל כך קדוש.

<אברהם לובינסקי: אנו מקווים כי זו תהיה ישיבת הכנסת האחרונה שבה אנחנו צריכים לבקש ולהתחנן על ביטחון ליהודים שמגיעים להתפלל ולבכות בבית-הקברות הכי היסטורי ועתיק בעולם היהודי.

מירי רגב: תודה רבה לך על הדברים המרגשים והעניינים שהעלית.

מירי רגב: אני מתארת לעצמי שתיכף המשטרה גם תתייחס לסוגיה.

מירי רגב: חבר הכנסת מוזס, בבקשה.

מירי רגב: לאחר מכן משרד הדתות.

מירי רגב: אני מבקשת לשמוע את הלל הורוביץ.

<אברהם לובינסקי: סליחה מירי, יש לי את המכתב של - - - אליך, שאני אקרא?

מירי רגב: לא, זה בסדר.

מירי רגב: תיכף, שנייה.

מירי רגב: זה פחות או יותר מדבר על אותם דברים, נכון?

<אברהם לובינסקי: קצת יותר - - -

מירי רגב: תיכף, שנייה אחת.

<אברהם לובינסקי: בסדר, תודה.

מירי רגב: חבר הכנסת מוזס, בבקשה.

מנחם אליעזר מוזס: גברתי היושבת-ראש, אורחים נכבדים, אני בפורום הזה של ביטחון בהר הזיתים.

מנחם אליעזר מוזס: אני רוצה לומר לכם, אין חכם כבעל ניסיון.

מנחם אליעזר מוזס: בערב ראש חודש נסעתי לקברו של האדמו"ר רבי אלעזר מוויזניץ' במעלה ההר ועברתי ליד בית-הספר על כביש א-טור.

מנחם אליעזר מוזס: בשעות ההפסקה בבית-הספר הזה יש להם דבר אחד, לצוד, לראות איזה רכב ישראלי עובר וזורקים אבנים מחודדות, מחודדות.

מירי רגב: אני קיבלתי היום גם מייל מתושבת השכונה שנסעה לשם עם ילדים וזה פשוט מצמרר.

מירי רגב: אני אשלח את המכתב הזה גם למפכ"ל ולשר.

מירי רגב: אין ספק שיש כאן בעיה.

מנחם אליעזר מוזס: ממש מצמרר.

מנחם אליעזר מוזס: זה בעיה, בית-הספר עומד על הכביש ואיך שמתחילה ההפסקה הילדים יוצאים בהמוניהם עם אבנים מכל הכיוונים.

מנחם אליעזר מוזס: אתה לא יודע מאיפה אתה יוצא.

מנחם אליעזר מוזס: היה לי מזל ונס שהכביש היה פנוי ויכולתי לטוס מהר ולברוח, אבל קיבלנו קצת.

מנחם אליעזר מוזס: שברו את המראה.

מנחם אליעזר מוזס: המצב הזה שהשער עומד על הכביש וכבר בזמנו דיברו על זה שיעבירו את שער בית-הספר לצד השני, לרחוב האחורי, בגלל הבעיה הביטחונית הנוראה הזו.

מנחם אליעזר מוזס: הם יכולים גם אז אולי לעמוד ולזרוק מבחוץ, אבל לא לצאת ככה ועל כל מכונית יהודית הופ, זורקים אבנים ולא סתם אבנים.

מנחם אליעזר מוזס: המצב הזה צריך להיגמר.

מנחם אליעזר מוזס: בשעתו דיברתי בשיחה עם שר המשטרה, אבל עכשיו זה קרה לי בערב ראש חודש.

מנחם אליעזר מוזס: אין להם שום פחד כי אין פשוט משטרה.

מנחם אליעזר מוזס: כל הדרך להר הזיתים אין ניידת משטרה אחת אפילו לרפואה.

מנחם אליעזר מוזס: אומנם העמידו היום תחנת משטרה על ההר שהיא לא מאוישת מספיק, אבל הדרך לשם בכלל לא בטוחה.

מירי רגב: אתה מצטרף להצעת החוק שבזמנו היתה שנצרף שם את כל הח"כים ונעלה אותה שוב, זאת יוזמת הכנסת הזאת?

מנחם אליעזר מוזס: בהחלט.

מירי רגב: מאה אחוז.

מירי רגב: הלל הורביץ ולאחר מכן חברת הכנסת אורית סטרוק.

<הלל הורביץ: שלום לכולם.

<הלל הורביץ: ברשות היושבת-ראש, אני מוניתי לפני מספר שבועות להיות מנכ"ל מועצת בתי העלמין בירושלים.

<הלל הורביץ: המועצה היא גוף סטטוטורי שאחראי על ארבעת בתי העלמין בירושלים ועל ראש שמחתנו כמובן זה הר הזיתים.

<הלל הורביץ: הרב מוזס, גם אני מתוך שישה ביקורים בשבועיים האלה חטפתי פעמיים: פעם עם מנכ"ל החברה קדישא הגדולה בירושלים, חנניה שחור, ופעם שנייה באזכרה לרב גורן.

<הלל הורביץ: כולנו, כולל כל בני משפחתו, חטפנו מטר אבנים.

מירי רגב: דווקא ביום כזה שהמשטרה אמורה לדעת שבאים אנשים?

<הלל הורביץ: את יודעת מה?

<הלל הורביץ: היה ליווי.

<הלל הורביץ: הציר הזה הוא פקוק ועמוס מאוד, ציר א-טור.

מירי רגב: אנחנו נעשה שם סיור.

<הלל הורביץ: היה ליווי בראש השיירה.

<הלל הורביץ: היינו עשרה רכבים.

<הלל הורביץ: הבעיה שם היא בעיה קשה וקריטית.

<הלל הורביץ: הר הזיתים סגור לעם ישראל.

<הלל הורביץ: אחת המשימות המרכזיות שקיבלתי על עצמי, בעזרת השם, בכוחות משותפים לפתוח בזמן הקצר ביותר את הר הזיתים חזרה לעם ישראל.

<הלל הורביץ: זה מותנה בשלושה שלבים עיקריים או שלושה גורמים עיקריים: שלב אחד זה המשטרה.

<הלל הורביץ: נפגשתי כבר בשבוע שעבר עם סגן מפקד המחוז אבשלום פלד ועם אפי חביביאן שבראשון לינואר מקבל את הפיקוד על מרחב חדש שנקרא מרחב קדם.

<הלל הורביץ: הוא יהיה אחראי על כל הצד המזרחי של ירושלים.

<הלל הורביץ: אני יודע שהמשטרה תדע יותר להוסיף על זה.

<הלל הורביץ: חידדנו שם את הדבר הזה שבהר הזיתים לא רק שצריך שיהיה ביטחון, צריך שתהיה הרגשת ביטחון.

<הלל הורביץ: הרגשת ביטחון תהיה רק אם יהיו עמדות נייחות קבועות על ציר א-טור.

<הלל הורביץ: אי-אפשר ניידת.

<הלל הורביץ: ניידת זה ציר פקוק וארוך.

<הלל הורביץ: אם לא יהיו עמדות נייחות קבועות בצירים הבעייתיים לא יהיה ביטחון ולא הרגשת ביטחון.

<הלל הורביץ: יפה מאוד שיש לנו איזשהו קרוון בהר הזיתים למטה ויש קצת אולי סיורים, אולי פטרולים.

<הלל הורביץ: זה לא נותן מענה, לא מרתיע את הערבים.

<הלל הורביץ: זה גם לא נותן הרגשת ביטחון.

מירי רגב: אוקיי.

מירי רגב: אחד, זה משטרת ישראל.

מירי רגב: הדבר השני.

<הלל הורביץ: הדבר השני, אנחנו צריכים לדאוג שיעמוד שם על הציר מצלמות.

<הלל הורביץ: יש מצלמות בהר הזיתים על הקברים.

<הלל הורביץ: הציר הזה הוא ציר לא מצולם, לא מתועד.

מירי רגב: מצלמות זה מבחינת משרד השיכון ותיכף נבקש ממיכאל התייחסות.

<הלל הורביץ: מצלמות זה משרד השיכון וזה הרל"י.

<הלל הורביץ: ישבתי עם שניהם, יודעים שזה סדר עדיפות.

<הלל הורביץ: צריך פה לחץ גדול של הוועדה.

<הלל הורביץ: זה אפילו לא כסף, זה רק החלטה שנותנים לזה.

מירי רגב: קיבלו כסף, סליחה.

<הלל הורביץ: אמרתי, זה לא בעיה של כסף - נכון.

<הלל הורביץ: הדבר השלישי, בשלוש השנים האחרונות משרד ראש הממשלה תקצב סכום מאוד מכובד לשיקום המצבות בהר הזיתים.

<הלל הורביץ: נעשתה שם עבודה נפלאה.

מירי רגב: נכון, מאה מיליון.

<הלל הורביץ: התקציב - או שהוא נגמר או שהוא הופסק, אני לומד את הסוגיה הזאת עכשיו.

<הלל הורביץ: אני מבקש את עזרת הוועדה ואת עזרתך לראות שאנחנו מחזירים תקציב לפיתוח ושיקום הר הזיתים ומינוף התיירות החינוכית בהר הזיתים.

<הלל הורביץ: הרי זה ביצה ותרנגולת.

<הלל הורביץ: אם יבואו הרבה מבקרים יהיה יותר ביטחון, יותר ביטחון יבואו מבקרים.

<הלל הורביץ: אלו שלוש הדברים שאני בעזרת השם לקחת על עצמי.

מירי רגב: ונוביל ביחד את החקיקה.

<הלל הורביץ: וצריך להוביל חקיקה.

<הלל הורביץ: אני חושב שיש.

<הלל הורביץ: מועצת בתי העלמין זה הגוף הסטטוטורי לעניין.

<הלל הורביץ: צריך להעצים את הכוח הזה, לתת לו יותר תקציבים, כדי שהוא יוכל באמת להוביל את הדברים ולנהל את הדברים כמו שצריך.

מירי רגב: מאה אחוז.

מירי רגב: תודה רבה לך.

<הלל הורביץ: עוד דבר אחרון שאני רוצה וזה גם נוגע.

<הלל הורביץ: באמת אחת הבעיות המרכזיות שם זה בית-הספר.

<הלל הורביץ: בית-הספר שם הוא בית-ספר של בנים, כיתה ז' עד י"ב.

<הלל הורביץ: עלה הרעיון, צריך לראות אם אפשר לקדם אותו, לעשות הצרחה.

<הלל הורביץ: מרחק לא רחוק משם יש בית-ספר מקביל לבנות.

<הלל הורביץ: צריך להעביר את הבנות לציר הראשי, להעביר את הבנים למטה.

<הלל הורביץ: שוב, זה לא במקום המשטרה, זה לא המצלמות, אבל יכול להיות שזה יכול טיפה לסייע.

<הלל הורביץ: חלק מהלימודים של הבנים שם זה לזרוק אבנים ולעשות מארבים כואבים.

<הלל הורביץ: המשטרה רגילה להגיד: הפס"דים - הפרות סדר.

<הלל הורביץ: זה לא הפרות סדר, רבותי.

<הלל הורביץ: זה ניסיון לרצח.

<הלל הורביץ: אמרתי את זה גם לאבשלום.

<הלל הורביץ: זה ניסיון לרצח, לא הפרות סדר תמימות.

מירי רגב: תודה רבה.

מירי רגב: הבהרת היטב את דבריך.

מירי רגב: כפי שאני מכירה אותך ויש לי הערכה גדולה אליך.

מירי רגב: בהצלחה בתפקיד שקיבלת.

מירי רגב: אתה ראוי מאוד לתפקיד.

<הלל הורביץ: תודה רבה.

מירי רגב: חברת הכנסת אורית סטרוק ולאחר מכן סגן ממלא מקום ראש עיריית ירושלים יוסי דייטש.

<קריאות: לא הגיע.

מירי רגב: לא הגיע?

מירי רגב: אז אריה אלדד אחרי אורית סטרוק.

מירי רגב: בבקשה, אורית.

אורית סטרוק: קודם כל, אני מברכת אותך מאוד על הדיון הזה.

אורית סטרוק: אני רק מזכירה שממתינים בתור לדיון עוד דיונים על נושא ביטחון מזרח ירושלים בכלל שביקשנו.

אורית סטרוק: יש החלטה אפילו של מליאת הכנסת.

אורית סטרוק: במושב הקודם סוכם שיהיה דיון פה על הביטחון.

אורית סטרוק: תבדקי את זה, יש החלטה.

מירי רגב: תעבירי את זה למנהלת הוועדה, נטפל בזה.

אורית סטרוק: בסך הכול, הכול עניין אחד.

אורית סטרוק: עם כל החשיבות העצומה, ואני חס ושלום לא מזלזלת בכהוא זה בחשיבות של הר הזיתים, אבל כל האזור של מזרח ירושלים זה שערורייה אחת גדולה.

אורית סטרוק: זה לא יאומן מה שקורה שם.

אורית סטרוק: אני רואה שיושבים גם כאן נציגים של המשטרה וגם של משרד המשפטים.

אורית סטרוק: לדעתי, יש פה רגל מסיימת שעד שלא נגדיר אותה ונתבע אותה כאן בוועדה אז כל מה שאתה עכשיו תיארת, הלל, זה עדיין לא נותן לנו את התוצאה.

אורית סטרוק: כי מה קורה?

אורית סטרוק: אני ליוויתי את זה לא פעם.

אורית סטרוק: אנשים נוסעים, נפגעים מאבנים, מזעיקים את המשטרה ואז המשטרה או מגיעה באיחור או לא אוספת כמו שצריך את הראיות.

אורית סטרוק: משרד המשפטים לא מנהל נכון את התיקים האלה.

אורית סטרוק: התיקים האלה ברובם הגדול, לפי מה שאני מכירה, אני אשמח לקבל נתונים אחרים ולהגיד שטעיתי, אני מאוד אשמח לומר שטעיתי, אבל חלק גדול מאוד מהתיקים האלה או שיש עבריין לא נודע.

אורית סטרוק: אם הוא כן נודע אז יש לנו מצב שאין מספיק ראיות.

אורית סטרוק: הם נסגרים בעסקאות טיעון מבישות ואין שום הרתעה.

אורית סטרוק: הם לא כאלה קטינים.

אורית סטרוק: אין שום הרתעה של ממש.

אורית סטרוק: שידעו שפעם אחת, או פעמיים או שלוש פעמים, מי שזרק אבנים בצורה כזו בא על עונשו בצורה הכי כבדה והכי מרתיעה כדי לייצר את ההרתעה הזו.

אורית סטרוק: אני חושבת שאנחנו פה בוועדה צריכים לדרוש גם את הדבר הזה - זו נקודה ראשונה.

אורית סטרוק: יושבת פה כבר הרבה זמן אימא צעירה.

אורית סטרוק: אני חושבת שאנחנו צריכים לשמוע לא רק את חבר הכנסת מיכאלי או את חבר הכנסת מוזס שעולים להר כדי להספיד את המתים וכו'.

אורית סטרוק: אבל יש אנשים שחיים במקום הזה ואנחנו צריכים לשמוע גם אותם כי המצוקות שלהם הן איומות.

אורית סטרוק: בסך הכול הם האנשים ששומרים עבורנו ביום יום על כל המקומות האלה.

מירי רגב: אנחנו ניתן לה לדבר.

<נירה רבינוביץ: נירה רבינוביץ.

<נירה רבינוביץ: למען הסדר הטוב, אני לא גרה בהר הזיתים, אני גרה בצלע שלו, בסילוואן.

<נירה רבינוביץ: והסיבה שבאתי לפה - בהתחלה לא הבנתי לגמרי הר הזיתים ואם שייך או לא שייך.

<נירה רבינוביץ: אבל באתי כדי להגיד את מה שאנחנו אחרי קרוב לשמונה שנות מגורים במזרח ירושלים מנסים להגיד בכל פורום אפשרי.

<נירה רבינוביץ: צריך לשנות את התפיסה.

<נירה רבינוביץ: להגדיר אותם כטרוריסטים ולא כפורעים, זה נכון.

<נירה רבינוביץ: להגיד שצריך למגן, אנחנו ממגנים את עצמנו בלי סוף בבית-יונתן.

<נירה רבינוביץ: חברת הכנסת היתה שם.

<נירה רבינוביץ: יותר מדי חלק אומרים.

<נירה רבינוביץ: כל הזמן אנחנו מתמגנים ומצלמים את הצמתים.

<נירה רבינוביץ: המשטרה עובדת בלי סוף, אני חייבת להגיד כאן את זה לזכותה של משטרת ישראל.

<נירה רבינוביץ: מפקד המרחב היה אצלנו, היועץ המשפטי היה אצלנו, מפקד המחוז היה אצלנו ואנחנו אצלו ומג"ד של מג"ב.

<נירה רבינוביץ: כולם נמצאים ואכפת להם והם רוצים לעזור בכלים שיש בידם.

<נירה רבינוביץ: הם עושים עבודה, הם עוצרים כל הזמן, וכמו שאמרו משחררים.

<נירה רבינוביץ: זו לא הנקודה.

<נירה רבינוביץ: הנקודה היא שמקום שאין בו חוק אז אין בו חוק.

<נירה רבינוביץ: אם אין חוק במיסוי ואם אין חוק בתעבורה ואם אין חוק בבינוי אז למה שלא תהיה הפקרות?

<נירה רבינוביץ: אז יזרקו אבנים ויחללו קברים של גדולי ישראל ולא גדולי ישראל.

<נירה רבינוביץ: אנחנו מרגישים שלדבר על הר הזיתים כמו אי בודד זה הרי כמו שמדברים על בית יונתן לפעמים כמו אי בודד וזה חורה לנו כי מזרח ירושלים זה יחידה אחת בליבה הפועם של בירת מדינת ישראל שמופקרת כליל.

<נירה רבינוביץ: המשטרה עובדת קשה וחברי הכנסת עובדים קשה, אבל עד שלא יהיה שינוי חקיקה ושינוי בקונספציה שאומר שצריך לאכוף את החוקים, צריך לבדוק רישוי עסקים וצריך לבדוק חוקי בנייה - בנייה זה אולי נכנס יותר מדי לבלגן מדיני וקטונתי מכל הגדולים שיקבלו את ההחלטות שם.

<נירה רבינוביץ: אבל שיבדקו בתעבורה, שיבדקו רכבים, שיהיה חוק.

<נירה רבינוביץ: אם יהיה חוק אז יהיו פחות גם אבנים ולא יהיו בכלל אבנים.

מירי רגב: מאה אחוז.

מירי רגב: תודה רבה לך על הדברים ותודה שהגעת.

מירי רגב: אני מאוד מעריכה את זה.

מירי רגב: אריה אלדד, בבקשה, ולאחר מכן חבר הכנסת ליצמן.

אריה אלדד: תודה רבה ותודה על ההזמנה.

אריה אלדד: הנושא באמת לא חדש.

אריה אלדד: עסקנו בו רבות גם בכנסת הקודמת וגם לפני כן.

אריה אלדד: כשהתלונות הגיעו בקצב הולך וגובר ביקשנו חברי מיכאל בן-ארי ואני לנסות לפתור את הבעיה והודענו למשמר הכנסת ולמשטרה שאנחנו הולכים להר הזיתים בצהריים ביום רביעי.

אריה אלדד: קיבלנו הודעה ממשטרת ירושלים שאסור לנו ללכת.

אריה אלדד: אמרנו להם: בחייכם, באמת אסור לנו ללכת.

אריה אלדד: סתם יהודים, לא חברי כנסת, כל אחד יכול ללכת, והודענו שהולכים.

אריה אלדד: הגענו והאבסורד היה בלתי נסבל.

אריה אלדד: מסוק משטרתי, פלוגת מג"ב, אופנועים, פרשים, שישה פרשים ותת-ניצב.

אריה אלדד: זה היה מאוד מרשים.

אריה אלדד: באמת התחולל נס ולא זרקו אף אבן.

אריה אלדד: שבוע לאחר מכן הלכנו וכמעט נעלבנו כי זה כבר לא היה תת-ניצב, היה ניצב משנה, לא שלחו מסוק.

אריה אלדד: היו רק ארבעה סוסים, מהם שניים צולעים, ובכל זאת לא זרקו אבנים.

אריה אלדד: שבוע אחר כך היו בקושי עשרה שוטרים ועדיין לא זרקו אבנים.

אריה אלדד: ואני אומר למשטרת ישראל, כשהם רוצים הם יכולים.

אריה אלדד: זה רק עניין של סדרי עדיפויות וסדרי עדיפויות של הר הזיתים אינם גבוהים במשטרת ישראל ואת זה אפשר לתקן.

אריה אלדד: אם מפקד מרחב קדם החדש ידע שהקידום שלו תלוי בזה שלא יזרקו אף אבן בהר הזיתים לא יזרקו אף אבן בהר הזיתים.

אריה אלדד: זה מסר שהשר לביטחון הפנים יכול להעביר לו.

אריה אלדד: אין מספיק רצון.

אריה אלדד: חוק הר הזיתים, חוק שניסיתי להגיש אותו בערך עשר שנים.

אריה אלדד: הוא מציע רשות הר הזיתים, אבל אמרתי לכל אורך הדרך שאני לא מאוהב בתצורה המשפטית של רשות דווקא.

אריה אלדד: צריך להיות גוף שיודע שהוא קם בבוקר עם האחריות על הר הזיתים והולך עם זה לישון בלילה.

אריה אלדד: הוא מרכז את התקציבים והוא מתאם את כל הגורמים הפועלים.

אריה אלדד: ככה ענייני הר הזיתים נופלים בין העירייה והמשטרה ורשות בתי עלמין ועוד גופים רבים אחרים.

אריה אלדד: יושב לצדי חיים מילר שעוסק בזה שנים רבות עם התנועה למען ירושלים שלו ומסור לדבר הזה.

אריה אלדד: אבל בהיעדר גוף שהוא הכתובת הוא באמת לא יכול לקדם את הדבר הזה באופן יעיל מאוד.

אריה אלדד: אני מציע שתצליחו במקום שאני נכשלתי ותקדמו את חוק הר הזיתים.

מירי רגב: אנחנו נשענים על העבודה שלך, זה במקום שאתה הצלחת.

מירי רגב: אם נצליח זה מהמקום שאתה הצלחת.

מירי רגב: חבר הכנסת ליצמן, בבקשה.

מירי רגב: לאחר מכן חיים מילר.

יעקב ליצמן: תודה, גברתי היושבת-ראש.

יעקב ליצמן: אני רוצה לגעת בשתי נקודות שדובר עליהן כאן: ראשית, הכול תלוי אם יעלו אנשים להר הזיתים.

יעקב ליצמן: יש הרבה אנשים, אלפי אנשים, שקרוביהם והמשפחות קבורים שם.

יעקב ליצמן: יש רבנים גדולים וצדיקים.

יעקב ליצמן: אגד לא עושה תחבורה ציבורית.

יעקב ליצמן: היא עשתה פעם כשסידרתי את זה, אני לא יודע אם זה עדיין קיים או לא.

<אריה קינג: זה קיים למטה משנת 2000.

יעקב ליצמן: אני לא יודע.

יעקב ליצמן: זה פעם ביום.

יעקב ליצמן: צריכה להיות תחבורה ציבורית סדורה לאנשים שרוצים להגיע כי בהיעדר תחבורה אנשים לא מגיעים בנוסף לפחד.

יעקב ליצמן: אני דווקא רוצה לשבח את המשטרה.

יעקב ליצמן: אני הרבה בסיורים במקום ובימים שעולים הם באים לקראתנו, הם משתדלים.

יעקב ליצמן: אבל הרבה תלוי בכוח-האדם שהממשלה נותנת.

יעקב ליצמן: זה לא בראש מעייניה של הממשלה, זה צריך להיות בראש מעייניה.

יעקב ליצמן: חלק מהדברים התחיל, מה שפעם דובר.

יעקב ליצמן: זה לא בממשלה הנוכחית וגם לא בממשלה הקודמת.

יעקב ליצמן: אבל אצל אולמרט דובר פעם על החזרת או אי-החזרת הר הזיתים.

יעקב ליצמן: היו כל מיני פוליטיקות על הר הזיתים וזה גרם לחלק מהדברים שהערבים מרימים ראש.

יעקב ליצמן: הם חשבו שהנה או טו טו הם מקבלים חזרה את הר הזיתים.

יעקב ליצמן: לכן, אני אומר שני דברים: ראשית, אי-אפשר להתמודד עם הפוליטיקה כי זה תלוי במה שתגיד הממשלה.

יעקב ליצמן: אבל לגבי הסעות רגילות ולגבי שמירה קבועה, אני לא יודע אם משרד השיכון או משרד - - -

מירי רגב: משרד השיכון.

יעקב ליצמן: פעם כשצלצלו ואמרו שרוצים לסייר הזמינו שמירה.

יעקב ליצמן: היה פעם דבר כזה, אני לא יודע אם זה קיים היום.

<הלל הורביץ: יש עכשיו שמירה, אבל זה לא - - -

יעקב ליצמן: פורמאלית אני יודע שיש.

יעקב ליצמן: אבל השאלה אם יש, האם הם באים.

ישראל אייכלר: מאוד חלש.

יעקב ליצמן: את זה אני יודע.

יעקב ליצמן: תבדקו גם את זה ואם מגיעים או לא מגיעים כשמרימים טלפון.

יעקב ליצמן: את כל זה צריך לעשות בבת אחת.

יעקב ליצמן: אם תהיה עלייה מסיבית ואם אנשים ידעו שהם יכולים לעלות והרבה אנשים רוצים - - -

מירי רגב: לשמור על ביטחונם.

יעקב ליצמן: כמובן ועם תחבורה ציבורית.

מירי רגב: מאה אחוז, תודה רבה.

מירי רגב: חיים מילר, בבקשה.

מירי רגב: לאחר מכן חבר הכנסת אורי מקלב.

<חיים מילר: במילה קצרה, כבוד היושבת-ראש.

<חיים מילר: ככה לא הייתי מגיע לדיון כי אני כבר עשרים שנה בערך מטפל בעניין הזה ויושב בכל מיני ועדות.

<חיים מילר: אבל מאחר וטוב שם משמן טוב ושמך הולך לפנייך שאת תקדמי דברים אז אמרתי לא אבזבז את הזמן.

מירי רגב: תודה.

<חיים מילר: אני עשרים שנה כבר מטפל בעניין הזה.

<חיים מילר: אימי עליה השלום נפטרה ושעה לפני פטירתה, למרות שאנחנו 12 דורות בירושלים וכל ההר זה משפחת חרל"פ בירושלים, היא ביקשה ממני ומאבא שלי: תקברו אותי בהר המנוחות על מנת שתוכלו לבוא ביום היארצייט ועל מנת שתמצאו את המצבה שלי שלימה.

<חיים מילר: מאז זה לא נותן לי מנוח, קברו אותה אכן בהר המנוחות.

<חיים מילר: לכן, אני רוצה להגיד לך שני דברים אחרי עשרים שנה שאני מטפל בזה.

<חיים מילר: אם הנושא הזה לא יטופל בדחיפות אני אומר מישהו ייהרג פה.

<חיים מילר: , אני העברתי לך תמונות של רכבים שהפכו להיות עפר ואפר, היה נס גדול.

מירי רגב: גם אתם וגם ישבתי עם הוועד היהודי.

מירי רגב: הם גם הראו לי תמונות.

<חיים מילר: עפר ואפר ואם אדם יצא משם שלם זה פשוט נס אחד גדול.

<חיים מילר: אני דורש דבר אחד ודרשתי את זה בכל הוועדות, ויגידו כל אלה שהשתתפו.

<חיים מילר: הר הזיתים לא פחות מהר הרצל, הר הרצל כמו הר הזיתים.

<חיים מילר: ואני אומר דווקא לליכודניקים שאני אומר להם כל הזמן: אם אצלכם גדולי האומה, ה"אורח חיים הקדוש" והרש"ש לא גדולי האומה, זכינו בבגין זכרונו לברכה והוא מגדולי האומה שלכם.

<חיים מילר: הוא ביקש להיקבר שם.

<חיים מילר: בסדר, אבל צריכים לטפל בזה.

מירי רגב: חיים, יש לך באמת ניסיון של המון שנים בטיפול בסוגיית הר הזיתים, בוא תמקד אותי במספר סוגיות.

מירי רגב: תמקד איפה לדעתך הנושא ומה צריך טיפול נקודתי מידי.

מירי רגב: עשה את זה מצוין הלל.

<חיים מילר: אני אומר, לתת את זה אתר לאומי ולתת לזה מקום כמו הר הרצל.

<חיים מילר: אני לא יכול להיכנס להר הרצל בשעות שלא צריך, יש שערים, יש שירותים, יש משטרה.

<חיים מילר: בודקים אותי.

<חיים מילר: אני רוצה לשאול אותך, אם היה בית-ספר ליד הר הרצל והיו זורקים משם אבנים, לא היו סוגרים את בית-הספר למחרת?

<חיים מילר: איך יכול להיות מצב שמדינת ישראל מסבסדת, משרד החינוך, וזה כבוד היושבת-ראש יכולה לדאוג בינתיים דחוף לפנות לשר החינוך, איך המנהלים לא פוטרו?

<חיים מילר: איך הם יושבים מהצד?

<חיים מילר: הם רואים את זה.

<חיים מילר: יספר לך הלל, הוא ראה את זה.

<חיים מילר: המנהלים רואים את זה איך שזורקים אבנים.

<הלל הורביץ: הם מחנכים אותם, הם מנהלים אותם לזרוק.

<חיים מילר: בית-ספר שמדינת ישראל מסבסדת, משם זורקים את האבנים.

<חיים מילר: לא יכול להיות שהתלמידים הפושעים האלה יקבלו עוד תקציבים.

<חיים מילר: לכן, הנקודה כמו שאמרת, למצות הר הרצל - אותו הדבר.

מירי רגב: תודה רבה.

מירי רגב: חבר הכנסת אורי מקלב, אחר כך הלל הורביץ מנכ"ל מועצות בתי עלמין.

מירי רגב: אה, אתה גם מנכ"ל וגם - - -.

מירי רגב: חשבתי לרגע שאתה פה בתפקיד אחר.

מירי רגב: סליחה, סליחה, לא חיברתי.

מירי רגב: אתה גם זה וגם זה, עושה הכול.

מירי רגב: חבר הכנסת אורי מקלב, בבקשה.

מירי רגב: אחר כך משטרת ישראל ומשרד השיכון והבינוי וגם משרד המשפטים.

אורי מקלב: תודה רבה, גברתי היושבת בראש.

אורי מקלב: אני גם יודע להודות לך על קיום שהוא לא פופוליסטי.

אורי מקלב: כאן לא יכולים לבוא כל כך הרבה אנשים.

מירי רגב: זה אומר שהוא אומר שהדיון על בית שמש היה פופוליסטי ואני מבקשת להגיד שהוא גם לא היה פופוליסטי.

אורי מקלב: לכאן לא יבואו אנשים למחות לך כפיים כי הם נמצאים תחת מצבה שבורה או לא שבורה, אבל הם נמצאים תחת מצבה.

אורי מקלב: הרבה באמת מצפים שיעשו סוף כל סוף שינוי מהותי ואמיתי וטיפול לא נקודתי אלא מעמיק בכל נושא הר הזיתים.

אורי מקלב: אני מבקש להודות לאותם אנשים עלומים ופרטיים ואולי גם אנשים שחברים בגופים שמתמסרים לעניין הר הזיתים ולא מניחים לו.

אורי מקלב: זה כולל גם את מועצת בתי העלמין, הלל שנמצא עכשיו, והרב גלשטיין מהחברה קדישא של פרושים, ובראשם חיים מילר שנמצא בתנועה למען ירושלים, ואני מדבר על חבר המועצה החדש, אבל לשעבר, אריה קינג שפעל בזה, והאחים לובינסקי ועוד אחרים שבאמת לאחרונה ביתר שאת מצילים ופועלים בעניין הזה.

אורי מקלב: הרבה כסף פרטי מושקע בעניין של שמירת הר הזיתים.

אורי מקלב: אנשים פרטיים עושים זאת בגלל שאכפת להם מזה ובגלל שקרה להם משהו כשהם היו בדרכם לעלות לקבר בהר הזיתים לעלות לקבר.

אורי מקלב: הם אומרים שהם רואים עכשיו צורך השעה לתת מכספם.

אורי מקלב: הם באים לפה, הם גם נמצאים פה.

אורי מקלב: אני לא מדבר על חברנו אריה - - -

מירי רגב: אורי, מה אתה מציע?

מירי רגב: אנחנו חייבים להתקדם.

מירי רגב: עזוב כיבודים.

אורי מקלב: אני רוצה להגיד לך שהכיבודים האלה חשובים כי אנחנו מחזקים את ידם.

אורי מקלב: הם אלה שנשארו עדיין אז לפחות ניתן להם את זה בעניין הזה אם אנחנו לא עושים משהו אחר.

אורי מקלב: אריה דיבר כאן על החוק של רשות הר הזיתים.

אורי מקלב: החוק הזה לא התקדם כי הוא רצה את הכול.

אורי מקלב: הוא היה מקיף.

אורי מקלב: הוא נגע אולי גם בעמותות שפועלות היום, נגעו גם בחברות קדישא.

אורי מקלב: יכול להיות שהאויב של הטוב זה הטוב מאוד.

אורי מקלב: אני חושב שהפתרון לדבר הזה הוא לא ללכת בבת אחת על כל הפתרון הכולל אלא להקים איזה מינהלת ממשלתית עם היקפים וסמכויות שאין להם היום ולא רק תפקידים.

אורי מקלב: אם ועדת הפנים היתה באמת דנה במסגרת החוק הזה לא רק פעם בשנה אלא פעמיים בשנה לראות מה נעשה, דוחות שהיו מגיעים כאן לוועדה ורואים האם נעשה משהו, האם דברים משתנים או לא משתנים.

אורי מקלב: המצב היום הוא שקודם כל פוגעים בקברים ומנתצים במצבות.

אורי מקלב: מונעים מאנשים מלעלות לקברי יקיריהם, אנשים לא עולים.

אורי מקלב: יש כאלה שעולים אבל יש הגבלה מאוד גדולה.

אורי מקלב: הפגיעה בקברים היא לא רק פגיעה בקבר עצמו אלא שלוקחים את המצבות ושמים אותן בבנייה.

אורי מקלב: אם דבר כזה היה קורה באירופה מה אנחנו היינו עושים.

אורי מקלב: זה קורה כאן בירושלים בעיר הבירה.

מירי רגב: מה אתה מציע, אורי?

אורי מקלב: מטפלים בנושא כל כך הרבה שנים בנושא ושום דבר.

אורי מקלב: יתרה מזאת, יש אנשים שקנו חלקת קבר והם לא נקברים שם כי הם לא רוצים לבוא כמו שאמר חיים מילר.

אורי מקלב: זה לא רק להיכנס לקברי אבות.

מירי רגב: כמה עולה שם קבר?

<הלל הורביץ: לפי החוק, זה דבר חוקי.

מירי רגב: אנחנו נטפל בבתי העלמין, אל תדאג.

מירי רגב: אנחנו נטפל היטב במחירי בתי העלמין.

מירי רגב: אם אתה חושב שאנשים צריכים להיות עשירים כדי להיקבר אתה טועה.

<הלל הורביץ: לא, לא.

<הלל הורביץ: הדבר הזה היום מטופל.

<אלעזר גלבשטיין: אנחנו קוברים 50% בחינם על-פי החוק ביטוח לאומי בהר הזיתים.

מירי רגב: בדמי הקבורה אנחנו גם נטפל.

מירי רגב: ירדו המחירים, זה שניים במחיר אחד.

אורי מקלב: הדבר היחיד שירד במדינה הזאת זה חלקת קבר בהר הזיתים ולא סתם ירד.

אורי מקלב: גשם לא יורד פה.

אורי מקלב: ממחיר של עשרות אלפי דולר לחלקת קבר, היום נותנים בחינם ואנשים הלוא מונעים את עצמם מלהיקבר שם.

אורי מקלב: לכן, אנחנו צריכים לדרוש או בהצעת חוק.

אורי מקלב: הוועדה הזאת יחד עם היועץ המשפטי של הוועדה תחוקק חוק להקמת מינהלת או חצי רשות במינהלת שיהיו לה סמכויות ומדדים לראות ולבקר את הפעילות.

אורי מקלב: זה הדבר שיועיל.

אורי מקלב: עשרים שנה לא עשינו שום דבר.

אורי מקלב: יבואו השנים האלה ויעשו בעניין הזה משהו.

אורי מקלב: תודה.

מירי רגב: משטרת ישראל, אני רוצה קודם כל לפתוח ולהגיד שאני מברכת על ההחלטה להקים את מרחב קדם.

מירי רגב: אני חושבת שזה חשוב וזה נכון.

מירי רגב: אנחנו גם נקיים ביקור במזרח ירושלים.

מירי רגב: דיברתי על זה גם עם השר וגם עם המפכ"ל.

מירי רגב: אבל בכל זאת המצב כיום הוא שאנחנו גם מקבלים תמונות, גם מקבלים מיילים ואנחנו שומעים פה.

מירי רגב: החשש של אזרחים לעלות ולהסתובב באזור הר הזיתים הוא חשש אמיתי – זה דבר אחד.

מירי רגב: שנית, החילול של הקברים.

מירי רגב: אין בעצם אבטחה אמיתית בכל מה שקשור בלעלות ולהתפלל.

מירי רגב: אנחנו רוצים לכבד את ההורים שלנו, אנחנו רוצים לכבד את המנהיגים שלנו.

מירי רגב: רוצים לעלות ולהתפלל במקום וכל אחד מטעמיו הוא, אבל לא יכולים לעלות בגלל שחוששים.

מירי רגב: אנחנו הגענו למצב שאנשים קנו קברים ולא מוכנים להיקבר שם מהחשש מי יבוא ויספוד אותם.

מירי רגב: יש תחושה שהמשטרה באיזשהו מצב של חידלון למרות המחמאות של כולם ושהיא לא מבצעת את תפקידה כראוי.

מירי רגב: פה אני רוצה לשמוע מה אתם אומרים על כל העניין הזה ואחר כך את ההשלמה כמובן של משרד השיכון שאחראי על הדבר הזה ואני לא רואה כל כך איך זה בא לידי ביטוי.

מירי רגב: משטרת ישראל, בבקשה.

<אמנון אלקלעי: קודם כל, שמי אמנון ואני מפקד מרחב ציון.

מירי רגב: נעים מאוד.

<אמנון אלקלעי: נעים מאוד.

<אמנון אלקלעי: ודאי שכל אירוע של יידוי אבן הוא אכן אירוע קשה כמו שתואר פה, וכל עדות היא עדות מצמררת.

<אמנון אלקלעי: אין פה מחלוקת על העניין הזה.

<אמנון אלקלעי: המשטרה פועלת באופן נחוש, וזה גם מדיניות של מפקד המחוז, כנגד תופעת יידוי האבנים, באופן כולל בכלל ירושלים ובטח ב- - -

מירי רגב: איזה אופן נחוש?

מירי רגב: איך זה יכול להיות באופן נחוש אם הם ממשיכים?

מירי רגב: תיכף משרד המשפטים יגיד לנו מה הוא עושה ואיזה ענישה יש למיידי האבנים.

מירי רגב: צריך לדבר על זה פה כי יש פה איזשהו מעגל.

מירי רגב: זה מחזיר אותי לדיון על הסודנים שהוא גונב אבל יש כאן דלת מסתובבת.

מירי רגב: המשטרה מחזיקה אבל בית-המשפט משחרר.

מירי רגב: אם בית-המשפט והיועץ המשפטי ומשרד המשפטים היו נותנים עונשים הרבה יותר רציניים ליידויי אבנים אז אני מאמינה שהדברים כאן היו נראים קצת אחרת, אבל תיכף ידברו גם משרד המשפטים.

<אמנון אלקלעי: לדוגמה, השנה אנחנו בעלייה.

<אמנון אלקלעי: יש כ-910 עצורים שנעצרו על יידויי אבנים ועוד 286 שקיבלו הליכים בגלל יידויי אבנים.

<אמנון אלקלעי: עם זאת, למרות שחלקם הלא מבוטל זה קטינים בכלל שעושים את יידויי האבנים, אבל אני מדבר באופן כולל בכלל על ירושלים.

<אמנון אלקלעי: אם נסתכל באופן קונקרטי על הר הזיתים אז אנחנו כמובן בשגרה.

<אמנון אלקלעי: יש את הנקודה ותואר פה.

<אמנון אלקלעי: בנקודה הזו יש 29 שוטרים והנקודה הזאת אמורה ליצור נוכחות שהיא נוכחות קבועה.

<אמנון אלקלעי: יש ניידת סיור קבועה שפועלת שם, פלוס ניידת תיירות שפועלת בשתי משמרות.

<אמנון אלקלעי: חוץ מזה, אנחנו נותנים יחידות מיוחדות שפועלות שם.

<אמנון אלקלעי: זה לצורך נוכחות קבועה.

<אמנון אלקלעי: אנחנו באופן קבוע מבצעים הערכות מצב מידי שבוע ומציבים את נתוני יידויי האבנים ואת הנתונים של הביטחון מול מפקד המחוז ומחליטים החלטות לגבי איפה צריכים למקד פעילות.

אורית סטרוק: היחידה המיוחדת למיגור פשיעה לאומנית שהוקמה במשטרה, היא מטפלת במקרים האלה או שהיא מטפלת רק ביהודים שמוגדרים כפשיעה לאומנית?

<אמנון אלקלעי: המשטרה מטפלת, השוטרים בכלל - - -

אורית סטרוק: לא, אני שואלת על היחידה המיוחדת הזאת שראש הממשלה הורה להקים אותה.

אורית סטרוק: השקיעו בה הרבה מאוד כסף.

אורית סטרוק: זה נקרא פשיעה לאומנית אצלכם?

יעקב ליצמן: לא הקימו את זה, לא הקימו.

אורית סטרוק: הקימו, הקימו.

אורית סטרוק: הם גם מדווחים איך הם עוצרים יהודים כל הזמן.

אורית סטרוק: תענה על זה.

<אמנון אלקלעי: אני אמשיך בדברים שלי.

אורית סטרוק: לא, אבל תענה לי על זה.

<אמנון אלקלעי: אני אומר לך עוד הפעם, יחידות המשטרה פועלות על סוגיהן השונים, פועלת גם כנגד יידויי אבנים וגם נגד אלימות של כאלה ואחרים.

מירי רגב: גם יהודים וגם ערבים כאחד.

<אמנון אלקלעי: גם יהודים וגם ערבים.

אורית סטרוק: היחידה המיוחדת למיגור פשיעה לאומנית מטפלת בזה או לא מטפלת?

מירי רגב: אורית, תני לו בבקשה לדבר.

אורית סטרוק: לא מטפלת כנראה לפי התשובה שלך.

מירי רגב: לא, היא אומרת שהיא מטפלת גם בזה וגם בזה.

מירי רגב: אני טועה או לא?

אורית סטרוק: מירי, את יודעת שהוקמה יחידה מיוחדת למיגור פשיעה לאומנית עם תקציבי עתק, עם מודיעין מכאן ועד להודעה חדשה?

<אמנון אלקלעי: היא מדברת על יחידה במחוז ש"י.

אורית סטרוק: לא, לא.

אורית סטרוק: יש אחת במחוז ש"י ואחת במחוז ירושלים.

אורית סטרוק: זה מופיע בבתי-משפט ובפרוטוקולים הם אומרים: אנחנו שייכים ליחידה המיוחדת ימ"ר למיגור פשיעה לאומנית.

<אמנון אלקלעי: אם השאלה אם הימ"ר מטפל בזה, יש לנו יחידות בימ"ר שמטפלות גם בנושא של יידויי אבנים, יש לנו את היחידה של תפקידים מיוחדים.

מירי רגב: כנראה הם פחות מקצועיים שם.

<אמנון אלקלעי: הם מקצועיים מאוד.

אורית סטרוק: בבית-הספר הזה הן מטפלות?

מירי רגב: אורית, אורית.

<אמנון אלקלעי: אני אנסה להשיב.

<אמנון אלקלעי: אני אומר שוב, חוץ מההתנהלות השגרתית אדבר קצת לגבי נתונים מעבר לתחושות.

<אמנון אלקלעי: אנחנו בדקנו למשל את יידויי אבנים.

<אמנון אלקלעי: דווקא בהר הזיתים כמות יידויי האבנים שנרשמה בקריאות 100, נרשמו 80 יידויי אבנים בהר הזיתים לעומת 118 שנה קודמת.

<אמנון אלקלעי: במצבות מדובר על חמישה מקרי פגיעה במצבות עם שמונה מצבות שונות בחמישה מקרים שונים, לעומת ב-2011 - 16, לעומת ב-2012 - 6 מקרים.

<אמנון אלקלעי: תיכף נדבר על העצורים.

<אמנון אלקלעי: יש גם ירידה בפגיעה במצלמות עליהן דובר פה בצורה משמעותית.

<אמנון אלקלעי: יש עשרות עצורים שנעצרו על יידויי אבנים.

מירי רגב: אבל כנראה שהיישום לא מספיק חזק שם כי עדיין ממשיכים להיכנס לבית העלמין ולחלל שם את הקברים ועדיין אנשים לא מרגישים מספיק בטוחים לבוא אל בית העלמין.

<אמנון אלקלעי: אני יכול לומר לך שאנחנו עושים את כל המאמצים.

מירי רגב: לא, לעשות מאמצים זה לא מספיק.

מירי רגב: בסוף אתם צריכים להביא בתוצאה למצב שאנשים יכולים לעלות לבית העלמין מבלי שיהיה להם חשש של פגיעה בחייהם.

<אמנון אלקלעי: ראשית, יש יידויי אבנים.

<אמנון אלקלעי: התוצאה מצביעה שיש ירידה וירידה משמעותית ביידויי אבנים וזה עם מה שקורה בהר הזיתים.

<אמנון אלקלעי: יש ירידה בפגיעה במצבות, יש עלייה בכמות העצורים.

<אמנון אלקלעי: ודאי שאנחנו היינו גם שואפים שלא יהיה אף יידוי אבן, ודאי שגם אנחנו רוצים את העניין הזה.

<אמנון אלקלעי: אבל בסך הכול, אם רואים את הפעילות ואת כמות הפעילות ואת רמת הפעילות וכמות העצורים ומאידך או במקביל לזה ירידה בכמות האירועים אני חושב שזה כן מצביע על העשייה שנדרשת.

מירי רגב: יש עשייה אבל היא לא מספיקה.

<חיים מילר: יש אנשים שפשוט נמאס להם להתלונן.

<חיים מילר: הוא יודע את זה ממצב התלונות.

<חיים מילר: אנשים לא מתלוננים.

<חיים מילר: זה המצב, לא מתלוננים.

<אמנון אלקלעי: אנחנו גם עכשיו מנהלים פרשייה על פגיעה במצבות ויש פרשיות שאנחנו כל הזמן מנהלים אותן, כולל התפתחויות בחקירה, כדי באמת למגר את התופעה הזאת בצורה מאוד משמעותית.

<אמנון אלקלעי: לגבי הטענה שלכאורה לא מתקשרים או לא מודיעים - אנחנו פועלים בשטח, אנחנו מדברים גם איתכם ומדברים עם כל השותפים הרלוונטיים בעניין.

<אמנון אלקלעי: עושים איתם הערכות מצב משותפות מעבר לפשיעה המדווחות בכדי להיות גם ערניים וערים גם לכאורה לתחושות הקיימות.

<אמנון אלקלעי: אפרופו הילולות - כרגע היו 17 אירועים גדולים בהר הזיתים ולכל אירוע כזה אנחנו נערכים עם פקודות ועם מערכים שלמים, כולל האירועים של אלפי האנשים שמבקרים שם.

מירי רגב: כן, אבל עובדה שבכל זאת למרות שאתם נערכים בסוף אנשים נפגעים.

מירי רגב: דיבר כאן אחד הדוברים שבהילולה האחרונה היתה משפחה שנפצעה.

מירי רגב: זה נכון או לא?

<אמנון אלקלעי: אני לא מכיר את המקרה הזה שמדברים פה.

<אמנון אלקלעי: אבל אני אומר לך שכל הילולה אנחנו נערכים עם מערכים של אבטחה, אבטחת אמת, ועם מערכים כנגד יידויי אבנים, וזה כך בכל הילולה.

<אמנון אלקלעי: אנחנו יושבים עם המארגנים ומתכננים איתם.

<אמנון אלקלעי: הם רואים את הפקודות שלנו ואת הערכות המצב ורואים את ההיערכויות שלנו.

אורית סטרוק: יש למשטרה מידע מודיעיני מסודר על המורים ועל התלמידים היותר בוגרים בבית-הספר המדובר?

<אמנון אלקלעי: אני בטח שלא אדבר על מידע מודיעין כאן, אנחנו לא נעסוק במידע מודיעיני.

אורית סטרוק: עזוב, אני לא שואלת אותך על פרטי הפרטים.

אורית סטרוק: אבל קורה מקרה, אתם יודעים מי אלה שלומדים שם, אתם יודעים איפה הם גרים, איפה למצוא אותם אחרי הלימודים?

אורית סטרוק: האם יש לכם אלבום פושעים של כל אלה שם שהם מעל גיל עונשין?

אורית סטרוק: יש לכם את זה?

<אמנון אלקלעי: כל מידע מודיעיני שיש לנו שעוסק ביידויי אבנים אנחנו יוזמים פעילות מבצעית שלנו בכדי לחשוף - - -

מירי רגב: מה אתם עושים עם קטינים, לדוגמה?

מירי רגב: אתם משחררים אותם?

<אמנון אלקלעי: קטינים - בהתאם לחוק מדינת ישראל אנחנו מביאים אותם לבתי-משפט, ובמידה מחליט השופט לשחרר הוא ישחרר.

מירי רגב: אשר יעקב, בבקשה.

מירי רגב: לאחר מכן מיכאל.

יעקב אשר: אני לא אוסיף הרבה על הדברים.

יעקב אשר: קודם כל, זה לא עוד בית עלמין, זה משהו הרבה יותר.

יעקב אשר: בכלל גם לכל בית עלמין חייב להיות אחריות של מישהו, ובוודאי אחריות ביטחונית ואחריות בטיחותית, אבל ודאי במקום כזה.

יעקב אשר: אני חושב שאם ידעו על מקומות מסוימים, ואני חושב שלמדינת ישראל עלתה הרבה מאוד כסף האבטחה של מקומות שלחלק קראו סלע קיומנו ודברים מהסוג הזה, המקום הזה הוא מקום עם היסטוריה מיוחדת מאוד.

יעקב אשר: גם היסטוריה, גם עבר, גם הווה.

יעקב אשר: המיקום שלו, האנשים שקבורים בו, ההיסטוריה ועצם זה שהוא כל כך מעורר אנשים מסוימים לעשות מה שצריך.

יעקב אשר: אני לא יודע מה המצב הסטטוטורי שם.

יעקב אשר: אני חושב שצריך לתת את הכלים ולתת למקום איזשהו שייכות עם כפיפות למשרד מסודר, לדברים מסודרים.

יעקב אשר: ברגע שיש מקום שהוא מקבל תואר של מקום שהוא שמור על-ידי המדינה, שהוא חשוב למדינה, לא כפעולה שוטפת של המשטרה.

יעקב אשר: המשטרה צריכה להגן על כל אזרח באשר הוא אזרח.

יעקב אשר: אבל יש מקומות שיש בהם רגישות מיוחדת.

יעקב אשר: אם המקום הזה יקבל את המעמד הסטטוטורי של מקום עם רגישות מיוחדת, מקום שהוא חשוב לעם ישראל , אני לא יודע אם נקרא לו סלע קיומנו, אבל קרוב לסלע קיומנו, ברגע שהוא יוגדר כך, יהיו הסמכויות והתקציבים.

יעקב אשר: אני בטוח שיושבת-ראש הוועדה הנמרצת שלנו תעקוב אחרי הדברים האלה כדי שבאמת הדברים האלה יקרו, וממילא המשטרה תקבל יותר סיוע, המשטרה תטפל בזה כמו שמטפלים בכל מקום שמור ומאובטח במדינה, ושוכני עפר ישכנו בשקט.

מירי רגב: תודה רבה.

מירי רגב: מיכאל, בבקשה.

מירי רגב: לאחר מכן משרד המשפטים.

<מיכאל מרש: אני אתחיל קצת עם ההיסטוריה של הר הזיתים, איך משרד השיכון נכנס לתמונה.

<מיכאל מרש: בשנת 2005, כשמשרד הדתות נסגר, הניידת שהיתה במשרד הדתות עברה למשרד השיכון והתחלנו לעשות איזשהן סריקות בהר הזיתים.

<מיכאל מרש: בשנת 2006 משרד ראש הממשלה העביר 50 מיליון שקל לנושא של מצלמות ואבטחה בהר הזיתים ובגלל הפריסה של משרד הבינוי והשיכון במזרח ירושלים קיבלנו את הפרויקט על הסיפור הזה של הר הזיתים.

<מיכאל מרש: צריך לדעת איך עובד הסיפור הזה בהר הזיתים.

<מיכאל מרש: משרד הבינוי והשיכון מעסיק שלוש ניידות כשבכל ניידת יש שני מאבטחים שעושים ליוויים.

<מיכאל מרש: יש טלפון, יש מוקד שעובד 24 שעות שמחוברות אליו כל המצלמות כשבמוקד הזה יש טלפון שכל תושב במדינת ישראל רשאי להתקשר ולקבל ליווי.

<מיכאל מרש: אני לא אכנס פה אם חלק אומרים שצריך להגיע להר הזיתים בלי ליווי.

<מיכאל מרש: מה שיש כרגע זה שכל מי שמבקש ליווי, ויש טלפון, וכבר פרסמנו את זה כבר בוועדות הקודמות, והדברים האלה מתקיימים.

<מיכאל מרש: גם חבר הכנסת ליצמן מקבל בשעה תשע כל בוקר ליווי לחלקת גור.

<מיכאל מרש: זה כל בוקר קבוע.

<מיכאל מרש: כמובן בלי שבת, אבל שישה ימים בשבוע במשך שעה.

מירי רגב: מיכאל, עזוב אוצי מהליוויים.

מירי רגב: כרגע אנשים שמגיעים לא יכולים להגיע להר הזיתים.

מירי רגב: כרגע אתם אחראים על איזשהו תחום ומרוב כל כך הרבה אחראים וכל כך הרבה אנשים שאכפת להם אז איך אומרים?

מירי רגב: הניתוח היה מוצלח אבל החולה מת.

<מיכאל מרש: אני אגע בזה.

<מיכאל מרש: אחת הבעיות, ודיברנו עליה ואני חושב שלא מעט, זה דרכי הגישה להר הזיתים.

<מיכאל מרש: נכון להיום, האירועים בהר הזיתים הם פחות קריטיים.

<מיכאל מרש: אתם מסתכלים על כל האירועים שמדברים פה גם לובינסקי, גם כולם, זה אירועים שקורים בתנועה להר הזיתים.

<מיכאל מרש: בהר הזיתים עצמו כן מאובטח.

<מיכאל מרש: אם אנחנו רוצים להגיע היום להר הזיתים בצורה פחות או יותר מאובטחת זה רק דרך ציר הנחש שזה מהמוקד למעלה לכיוון החושן.

<מיכאל מרש: זה הציר היחיד שהוא איכשהו מאובטח.

<מיכאל מרש: כרגע אנחנו עובדים על הציר של א-טור, אנחנו צריכים להיכנס לאיזשהו פרויקט של מצלמות ואבטחה של ציר א-טור עצמו.

<מיכאל מרש: נכון, בית-הספר הזה הוא בעייתי.

<מיכאל מרש: אנחנו כבר הרבה שנים עובדים איתו.

מירי רגב: מה זה בית-ספר בעייתי?

מירי רגב: אם המשטרה יודעת שבית-הספר הוא בעייתי היא צריכה לסגור אותו.

מירי רגב: אני לא מבינה מה הסיפור הזה.

<מיכאל מרש: אנחנו לא משטרה.

מירי רגב: לא משנה, אבל אתם עובדים ביחד.

מירי רגב: אז מה, המשטרה חסרת אונים?

מירי רגב: גם פה אתם אומרים דברים כאילו אתם חסרי אונים.

<מיכאל מרש: לא, המשטרה עושה, אני לא נכנס.

<מיכאל מרש: לנו את הסמכויות של שוטר.

מירי רגב: למשטרה יש.

מירי רגב: למה אתם עושים כלום עם בית-הספר הזה?

<אלעזר גלבשטיין: מארבע אחר הצהריים עד הבוקר המשטרה סגורה אז אין משטרה.

<אלעזר גלבשטיין: זה שמוניר הורג את עצמו כל לילה כשאנחנו מביאים לו הלוויה בלילה והוא הולך רגלית אז כל הכבוד לו.

<אלעזר גלבשטיין: אבל תחנת המשטרה ששר המשטרה הבטיח שהתחנה תהיה פתוחה 24 שעות עם תקן לא קיימת.

מירי רגב: למה התחנה לא פתוחה 24 שעות?

<אמנון אלקלעי: היא פתוחה 24 שעות.

<אלעזר גלבשטיין: אדוני, היא לא פתוחה.

<אלעזר גלבשטיין: היא לא פתוחה, בהצהרה ובשבועה.

<אריה קינג: יש שם מאבטח ששומר עליה, זה מה שיש.

מירי רגב: אני שואלת, התחנה פתוחה?

<אמנון אלקלעי: יש ניידת 24 שעות.

<קריאה: איזה ניידת?

מירי רגב: שקט רגע, חברים.

מירי רגב: אני שואלת שאלה פשוטה.

מירי רגב: האם תחנת המשטרה פתוחה 24 שעות?

<קריאה: לא.

<אמנון אלקלעי: אני משיב בתשובה ברורה, חד-משמעית כן.

<אמנון אלקלעי: יש ניידת סיור 24 שעות.

מירי רגב: לא ניידת סיור, אני שאלתי שאלה ברורה.

מירי רגב: בוא נשתמש במילים פשוטות.

מירי רגב: יש ניידת ויש תחנה ויש 24 שוטרים.

מירי רגב: אני שואלת שאלה פשוטה.

מירי רגב: האם תחנה, לא ניידת, תחנת משטרה פתוחה 24 שעות?

<אמנון אלקלעי: אני אסביר.

מירי רגב: אל תסביר, תגיד כן או לא.

<אמנון אלקלעי: תני לי להסביר ואסביר בדיוק מה יש.

<אמנון אלקלעי: נקודת הר הזיתים, זה לא תחנת משטרה, שייכת לתחנת שלם.

<אמנון אלקלעי: תחנת שלם פועלת 24 שעות.

<אמנון אלקלעי: הנקודה אמורה להפעיל, בשביל זה מפקד הנקודה פה, ניידת 24 שעות.

<אמנון אלקלעי: חוץ מזה יש לנקודה הזאת עוד בלשים שפועלים במשמרות שונות ויש לנקודה הזאת משטרת תיירות שפועלת בשתי משמרות.

<אמנון אלקלעי: הנקודה מפעילה 24 שעות, כמו שנאמר, ניידת כל הזמן בהר הזיתים, מפעילה בשתי משמרות כל הזמן, שתי משמרות בחמישה ימים בשבוע ניידת לטובת התיירת, והיא מקבלת כוחות נוספים לטובת הפעלה שלה בגזרה - - -

מירי רגב: 24 שוטרים קיימים בנקודה?

מירי רגב: אני שואלת את המפקד.

<מוניר בדר: קיימים 24 - - -

<אברהם לובינסקי: לפני שלושה חודשים הייתי פה בארץ ושאלתי שם את השוטר בקרוון כמה שוטרים יש פה.

<אברהם לובינסקי: הוא התחיל לצחוק.

<אברהם לובינסקי: הוא אמר: יש שני שוטרים, שלושה שוטרים.

מירי רגב: זאת אומרת, אם אני מגיעה לביקורת פתע אני אראה שם את השוטרים, 24 שוטרים ותחנה פתוחה?

<אברהם לובניסקי: שאלתי אותו: איפה הם?

<אברהם לובניסקי: הוא אמר שהם בעיר העתיקה.

<אברהם לובניסקי: אמרתי לו: מה זאת אומרת שהם בעיר העתיקה ואין אף אחד פה.

<אברהם לובניסקי: הוא אמר לי: אף שוטר לא רוצה לעבוד פה, לא משלמים לנו, משלמים לנו הכי פחות.

מירי רגב: מפקד המשטרה מוניר, בבקשה.

<מוניר בדר: מבחינת התקינה, הנקודה היא מלאה.

<מוניר בדר: יש לנו 24 שוטרים, אבל פה צריך להבין איך זה עובד.

<מוניר בדר: אנחנו לא מפעילים כל יום את כל 24 השוטרים.

<מוניר בדר: יש לנו שתי ניידות, יש לנו ניידת סיור שעובדת שלוש משמרות ביום.

<מוניר בדר: זה אומר כל יום.

<מוניר בדר: הם עובדים שישה שוטרים בשבעה ימים בשבוע.

<מוניר בדר: יש לנו עוד ניידת תיירות שעובדת שתי משמרות: משמרת א' ומשמרת ב'.

<מוניר בדר: זה אומר משש בבוקר עד תשע בערב חמישה ימים בשבוע.

מירי רגב: ומה קורה בלילה?

<מוניר בדר: יש ניידת אחת בלילה.

<מוניר בדר: מהבוקר עד תשע בערב יש לנו שתי ניידות, ומתשע בערב עד הבוקר יש לנו ניידת אחת.

יעקב אשר: מה טווח הסיור?

אורית סטרוק: צחוק מהעבודה.

אורית סטרוק: נו, מה יש לו להגיד?

<מוניר בדר: טווח הסיור זה כל גזרת הר הזיתים, כולל ציר א-טור.

<מוניר בדר: בנוסף, מה שמפקד המרחב ציין, יש לנו גם כוחות סיוע, מה שנקרא כוחות מיוחדים שעובדים יחד איתנו.

<מוניר בדר: אם תגיע ותמצא שוטר או מאבטח בכניסה לנקודה - צודק, כי השוטרים לא נמצאים בנקודה, הם לא יושבים במשרדים.

<מוניר בדר: הם נמצאים בניידת ומסתובבים בחוץ.

מירי רגב: אני חייבת להגיד לכם שזה לא רציני.

<מיכאל מרש: בזמנו כשהתחיל הפרויקט - - -

מירי רגב: לא, מה שהתחיל לא מעניין, מה שקורה עכשיו.

<מיכאל מרש: אני נותן איזשהו פתרון.

<מיכאל מרש: בזמנו כשהתחיל הפרויקט דובר על זה שיהיה מאבטח ושוטר בגלל נושא הסמכויות.

<מיכאל מרש: אם נחזור לפתרון הזה אנחנו נקבל שלוש ניידות 24 שעות בהר הזיתים.

<מיכאל מרש: זה איזשהו דבר שצריך לחשוב עליו - להכניס גם את השוטר וגם את המאבטח בפנים.

<מיכאל מרש: אנחנו מקבלים קצת יותר ביטחון.

<מיכאל מרש: מאבטח ושוטר בניידת של משרד השיכון.

מירי רגב: אתה אומר שזה ייתן פתרון לעניין.

מירי רגב: מה המשטרה אומרת על זה?

<אמנון אלקלעי: אני פעם ראשונה שומע את ההצעה הזאת.

<אמנון אלקלעי: זה דבר שאנחנו צריכים לבחון.

מירי רגב: אתם מאוד אוהבים שיטור עירוני.

מירי רגב: אולי נמנע את השיטור העירוני ונעשה שיטור עירוני שיקומי בהר הזיתים.

<קריאה: אני חושב שהרעיון של מיכאל הוא רעיון גדול.

<אלעזר גלבשטיין: נקודת המשטרה בר הזיתים חולשת על כל ההר ונמצאת בפתח הכניסה להר הזיתים המזרחית העליונה.

<אלעזר גלבשטיין: משם הכביש משתרע ופונה מזרחה בעיקול, ושם היו חילולי קברים והתאספויות בלילה עם נרקומנים ועם כל מיני נבלות, שותים שם לשכרה.

<אלעזר גלבשטיין: כאשר התחנה קמה חשבנו שזה יגן על כך שזה לא יהיה.

<אלעזר גלבשטיין: בשבועיים האחרונים כל לילה התופעה חוזרת ואפשר בבוקר למצוא את כל כלי העישון וכו'.

<אלעזר גלבשטיין: אם יש נקודת תת נקודת משטרה בהר הזיתים איך פושע עובר שם עם רכבים, לא ברגל, וכשמגיעים ללוויה שם פוחדים להגיע?

<אלעזר גלבשטיין: משפחות בורחות.

מירי רגב: תודה רבה לך.

מירי רגב: משרד המשפטים, אני רוצה להבין מה הענישה על יידוי אבנים, איך אתם מתייחסים לאכיפת הענישה ולהחמרתה על יידויי אבנים?

<גבי פיסמן: קודם כל, אני אגיד שאני שייכת למחלקת ייעוץ וחקיקה.

<גבי פיסמן: הפרקליטות לא זומנה לדיון הזה ולכן נתונים על ענישה בתחומים האלה אין לי.

<גבי פיסמן: אבל כן מהנתונים שעליהם דיברה המשטרה ברור לי שיש אכיפה ואכיפה רבה בתחום הזה.

<גבי פיסמן: מדובר גם על מעצרים עד תום ההליכים.

<גבי פיסמן: לפחות מההיבט שלנו ברור לי שהנושא שהוא נושא מאוד מאוד רגיש והחשיבות ההיסטורית שלו בוודאי ברורה, נראה על פניו שלא נדרשות כאן סמכויות אכיפה, לפחות בהיבט של תיקון חקיקה.

<גבי פיסמן: מה שנדרש זה באמת אכיפה משטרתית.

<גבי פיסמן: על נושא שלום הציבור וביטחונו מופקדת משטרת ישראל שעושה עבודה רבה מאוד בתחום.

<גבי פיסמן: ההערה של משרד השיכון לעניין שיתוף מאבטחים פרטיים גם היא בתחום שיקול הדעת של משטרת ישראל וצריכה להיבחן על ידם אם יש צורך ואם נכון לעשות.

מירי רגב: זה ברור.

מירי רגב: אני צריכה שאת תגיבי על מה שבתחום אחריותך, לא על מה שבתחום אחריות משטרת ישראל.

אברהם מיכאלי: הגשנו הצעה להחמרת בחקיקה ומשרד המשפטים לא הסכימו.

מירי רגב: חברים, ממש קצר כי אני חייבת לסיים את הדיון ולסכם אותו.

<הרווי שוורץ: שמי הרווי שוורץ ואני וג'פרי דאובה יושבי-הראש של הוועד הישראלי של האיגוד הבין-לאומי להגנת הר הזיתים.

<הרווי שוורץ: שמענו פה שעכשיו הבעיות הגדולות הן בגישה, לא על ההר.

<הרווי שוורץ: פה יושבים המשטרה.

<הרווי שוורץ: ראשית, הוא אמר שיש 24 שוטרים בהר הזיתים.

<הרווי שוורץ: זה לא נכון.

<הרווי שוורץ: הם המשטרה, הם צריכים להגן עלינו ועל הגישה.

<הרווי שוורץ: השאלה שלי אליהם היא פשוטה.

<הרווי שוורץ: מה המשטרה עושה להגן על הגישה שם שלא יזרקו אבנים?

מירי רגב: הם אמרו שהם שמים שם ניידות וכוח וזה.

אורית סטרוק: עד שלא יטפלו בזה בכלים שמטפלים אצלנו בצד היהודי זה לא יהיה רציני.

מירי רגב: אני לא מאושרת בלשון המעטה מהתשובות שאני מקבלת פה ממשטרת ישראל.

מירי רגב: אני חושבת שזה שאנשים עולים בצורה שהם עולים, חסרי אבטחה להר הזיתים, זה בעיה.

מירי רגב: אני חושבת שצריך לשקול.

מירי רגב: אני אומרת לכם, אולי אעצור את השיטור העירוני עד שאדבר עם השר.

מירי רגב: אתם תעשו שיטור עירוני שם במקום הזה.

מירי רגב: כמו שאתם יודעים לעשות את זה במקומות אחרים, תעשו הגברה של שיטור עירוני יחד עם שיכון ובינוי בהר הזיתים ובגישות להר הזיתים.

מירי רגב: לא יכול להיות מצב שאזרח ישראלי לא יוכל לעלות להר הזיתים ושחיילים צריכים לנסוע שם ממוגנים.

מירי רגב: לא יכול להיות מצב כזה.

מירי רגב: אני מבקשת פה שישקלו באופן רציני, ואני אדבר על זה גם עם השר.

מירי רגב: כל מה שקשור בהר הזיתים, כל האבטחה בהר הזיתים, לדעתי לוקה בחסר.

מירי רגב: עם כל הכבוד לזה שאתה נמצא פה, זה לא מספיק.

מירי רגב: יש היום אחריות אחת וזה משרד השיכון.

מירי רגב: משרד השיכון לא יכול להעביר אחריות.

מירי רגב: אם משרד השיכון רוצה להמשיך לטפל בזה אני חושבת שהוא צריך לבוא ולהגיד איפה הבעיות ובמה צריך לטפל כדי שהוא יוכל להיות אחראי על העניין בצורה יותר טובה.

מירי רגב: אם לא, שיבוא לפה בבקשה שר הבינוי והשיכון והבינוי אורי אריאל ויסביר לאורית סטרוק למה אנשים לא יכולים לעלות להר הזיתים.

ישראל אייכלר: השאלה היא למה זה שייך למשרד השיכון בכלל?

מירי רגב: כי ככה, כי היום האחריות הכוללת על בית העלמין בהר הזיתים היא של משרד הבינוי והשיכון.

מירי רגב: אפשר לשנות את זה ולהחליט שזו אחריות המשטרה.

מירי רגב: אבל לא יכול להיות שיש כאן משרד שהוא אחראי והוא לא מבצע את האחריות שלו.

מירי רגב: ופה מכתב חד-משמעי לשר הבינוי והשיכון שפעם אחת ולתמיד יביא לידי ביטוי איך באה לידי ביטוי האחריות שלו על בית העלמין בהר הזיתים ואיך באה האחריות שלו על הגישה.

מירי רגב: הוא אמר פה דבר נכון.

מירי רגב: בבקשה שהוא שישב עם משטרת ישראל.

מירי רגב: יבוא ויגיד לנו האם הוא בכלל הוא צריך להמשיך להיות אחראי על זה, למה הוא צריך להיות אחראי על זה.

מירי רגב: למה מי שלא אחראי על זה בכלל זה משטרת ישראל?

מירי רגב: זה דבר אחד.

מירי רגב: הדבר השני, אני מבקשת לקבל את ההתייחסות גם שלכם, משרד הבינוי והשיכון, אתם הגוף המתכלל כרגע, לגבי אגד - כמה פעמים אגד נוסע לשם

<קריאה: הם מתעסקים רק באבטחה, לא בביטחון.

<קריאה: הם לא אחראים על הביטחון.

<מיכאל מרש: אנחנו לא אחראים על הר הזיתים, אנחנו אחראים על האבטחה.

<מיכאל מרש: האחריות על הר הזיתים כמו ש- - - זה משטרת ישראל.

אברהם מיכאלי: את מבינה מה הבעיה של הרשויות, מירי?

אברהם מיכאלי: כל אחד מגלגל על מישהו אחר.

מירי רגב: מי אחראי על זה?

מירי רגב: מי אחראי בסוף שאנשים יוכלו להגיע להר הזיתים בצורה מסודרת?

<אריה קינג: יש צוות תכנון תחבורה בעיריית ירושלים והוא אחראי כמו בכל מקום אחר בעיר.

<אריה קינג: מה ההבדל בין הר הזיתים להר הרצל?

<אריה קינג: אותו הדבר.

מירי רגב: נכון.

<אריה קינג: הבעיה שהחוק היה צריך לפתור – עם כל הכבוד למועצת בתי העלמין ולמשרד השיכון, כל עוד יש פה עודף סמכויות שמפוזרות ומבוזרות ואין אחד שהוא מחליט.

<אריה קינג: אני הייתי פה כבר 17 שנה בישיבות עם כל ועדות הפנים וגם כנראה אחרייך כי כולם חוזרים בסופו של דבר לאותה נקודה שאין בעל בית אחד.

<אריה קינג: כל אחד מאשים את השני וזה לא משנה אם בדרך או בפנים, זו הבעיה.

<אריה קינג: אין בעל בית אחד.

מירי רגב: מי לדעתך צריך להיות בעל הבית על זה?

<אריה קינג: בדרך כלל מי שחשב על החוק הזה שאריה דיבר עליו זה יורי שטרן זכרונו לברכה.

<אריה קינג: הוא זה שהתחיל את זה, אריה המשיך את זה.

<אריה קינג: אין ספק, זה הפתרון היחיד, אלא אם כן ימציאו גוף אחר שיקבל אחריות על התחבורה, על התיירות, על האבטחה, על השיפוץ, על הניקיון, כי כרגע יש עודף סמכויות.

<הלל הורביץ: מועצת בתי העלמין מוכנים לקבל את האחריות אם ייתנו לה את הכלים ואת הסמכויות ואת התקציבים.

מירי רגב: כרגע עם כל הכבוד להקמת עוד גופים ועוד גוף, שכל גוף יעשה את מה שהוא צריך.

מירי רגב: שאתם בירושלים תדאגו שאגד ייסע ותהיה שם גישה של אגד לטובת העניין הזה, עם כל הכבוד עכשיו לכולם.

מירי רגב: עד שיקימו עכשיו גוף ועוד אחד שייתנו לו משכורות ורכבים ופקידים שכל אחד יעשה בינתיים את מה שהוא צריך.

מירי רגב: כמו שיש תחבורה להר הרצל, שתהיה תחבורה להר זיתים.

מירי רגב: זה באחרית של המגרש שלכם, ושתהיה אבטחה כרגע שזה באחריות

מירי רגב: כם במקום עם מצלמות ותעשו את האבטחה כראוי.

מירי רגב: משטרת ישראל תדאג שכל מי שעולה על התוואי להר הזיתים יקבל אבטחה ובהר הזיתים ישמרו על הר הזיתים עם משטרה שצריכה להיות שם.

מירי רגב: ואתה, עם כל הכבוד לתפקיד שקיבלת, במקום לבקש עוד אחריות ועוד תקציבים תוודא איך אתה מביא את זה לידי ביטוי.

מירי רגב: אתה כבר אחראי על ארבעה בתי עלמין אז קודם כל באחריות הזאת תוודא שאנשים יכולים לבוא להתפלל שם.

מירי רגב: כולם רוצים סמכויות אבל כל אחד שיש לו את הסמכויות שיעשה את זה.

מירי רגב: משרד המשפטים יצטרכו להציג בדיון הבא כמה אנשים עמדו לדין בעניין יידוי אבנים.

מירי רגב: המשטרה צריכה להסביר למה בית-ספר שממנו מיידים אבנים ממשיך לתפקד כבית-ספר רגיל ואין עליו שום איום.

מירי רגב: מה זה הדבר הזה?

מירי רגב: המשטרה יודעת שמשם מיידים אבנים ולא קורה כלום?

<הלל הורביץ: בשעות קבועות.

מירי רגב: אם זה היה עם יהודים שמיידים אבנים אז כולם היו רצים, ואם זה ערבים שמיידים אבנים זה בסדר, למה?

מירי רגב: שהמשטרה בבקשה תתייחס גם לזה.

<אלעזר גלבשטיין: שיקימו גדר כמו בדהיישה.

מירי רגב: מה קרה?

מירי רגב: בבקשה שהמשטרה תתייחס גם לזה.

אורית סטרוק: - - - פשיעה לאומנית ולא מטפלת בדבר הזה.

מירי רגב: לא רוצה להיכנס לזה עכשיו, אני רוצה להיכנס עכשיו להר הזיתים.

מירי רגב: לא על הגב הזה עכשיו נתחיל להכניס את כל הדברים.

מירי רגב: אני מבקשת שהמשטרה תיתן לי הסבר איך זה יכול להיות שאתם יודעים שמבית-הספר הזה מיידים אבנים כל יום ולא עושים שום דבר.

מירי רגב: אני מבקשת על זה הסבר.

מירי רגב: אני מבקשת שהשר לביטחון הפנים יבוא ויסביר למה אין שיטור עירוני בהר הזיתים.

מירי רגב: לא נאשר לו שום שיטור עירוני יותר, אין שיטור עירוני בוועדה הזאת.

מירי רגב: הוא יבוא ויגיד לי מה קורה בהר הזיתים.

מירי רגב: אני מבקשת שיהיה כאן דיון על מזרח ירושלים, תפיסת ההפעלה של המשטרה במזרח ירושלים, כולל סיור בירושלים.

מירי רגב: מספיק עכשיו כל אחד רוצה להקים עוד גופים ועוד גופים ועוד גופים.

מירי רגב: גמרנו להקים גופים.

מירי רגב: כל אחד שיעשה את מה שהוא צריך.

מירי רגב: עיריית ירושלים תבוא ותסביר לי למה אגד נוסע שם כך ולא יותר.

מירי רגב: כל אחד בתחומו יבוא וייתן לנו הסבר.

מירי רגב: כל אחד רוצה להקים פה עוד גופים ועוד גופים.

מירי רגב: תאמינו לי, אם כל אחד יעשה את מה שהוא צריך לעשות בתחומו הכול יהיה בסדר ולא יקימו עוד גוף מתכלל ועוד גוף מתכלל ועוד גוף מתכלל.

מירי רגב: אנחנו נעשה עוד דיון בעוד חודשיים סטטוס על העניין הזה.

מירי רגב: תודה רבה לכם.